**Αποκλειστική Άδεια εκμετάλλευσης Συγγραφικού Έργου στο πλαίσιο του Έργου ΚΑΛΛΙΠΟΣ+ (αφορά 2η έκδοση υφιστάμενου, το οποίο διατίθεται με CC-BY-NC-ND)**

**Προοίμιο**: Ο κύριος / H κυρία **xxxx** (εφεξής: ο/η **Συγγραφέας**) έχει ήδη συμβάλει (εν όλω ή εν μέρει) στη δημιουργία ενός έργου (ακαδημαϊκού συγγράμματος) με τίτλο «**xxxxxx**», το οποίο δημιουργήθηκε και εκδόθηκε στο πλαίσιο της **1ης φάσης της Δράσης ΚΑΛΛΙΠΟΣ**, σύμφωνα με τους όρους των οικείων προσκλήσεων της δράσης, των δηλώσεων που υπέγραψε ο Συγγραφέας και τους όρους της συμφωνίας αποκλειστικής άδειας εκμετάλλευσης που υπέγραψε ο Συγγραφέας με τον Σύνδεσμο Ελληνικών Ακαδημαϊκών Βιβλιοθηκών και τον Ειδικό Λογαριασμό Κονδυλίων Έρευνας του Εθνικού Μετσόβιου Πολυτεχνείου και διατίθεται μέσω του Αποθετηρίου ΚΑΛΛΙΠΟΣ στο κοινό με άδεια Creative Commons «[**Αναφορά Δημιουργού - Μη Εμπορική Χρήση - Όχι Παράγωγα**](https://creativecommons.org/licenses/by-nc-nd/4.0/deed.el)» (**CC-BY-NC-ND**).

Επί του παρόντος, ο/η Συγγραφέας έχει ήδη συμβάλει (εν όλω ή εν μέρει) με δική του πρωτοβουλία και οικειοθελώς στη δημιουργία ενός έργου (ακαδημαϊκού συγγράμματος) με τίτλο «xxxxxx», (εφεξής: το **Συγγραφικό Έργο**), το οποίο συνιστά **επεξεργασμένη ή/και εμπλουτισμένη ή/και αναθεωρημένη ή/και επικαιροποιημένη εκδοχή του ως άνω έργου (ακαδημαϊκού συγγράμματος) και αντιστοιχεί σε υλικό που προέρχεται από προσαρμογή, τροποποίηση διασκευή του έργου αυτού**.

Ο Συγγραφέας επιθυμεί όπως το Συγγραφικό Έργο αναρτηθεί στο Αποθετήριο της Δράσης ΚΑΛΛΙΠΟΣ και τύχει περαιτέρω εκμετάλλευσης, σύμφωνα με τους όρους της παρούσας συμφωνίας και για το σκοπό αυτό υπόσχεται να παραχωρήσει (κατά το μέρος της συμβολής του) και διά του παρόντος παραχωρεί κατ’ αποκλειστικότητα στον Σύνδεσμο Ελληνικών Ακαδημαϊκών Βιβλιοθηκών (εφεξής: **ΣΕΑΒ**) και στον Ειδικό Λογαριασμό Κονδυλίων Έρευνας του Εθνικού Μετσόβιου Πολυτεχνείου (εφεξής: **ΕΛΚΕ ΕΜΠ)** ορισμένες από τις εξουσίες του περιουσιακού δικαιώματος, όπως αυτές εξειδικεύονται κατωτέρω και ο/η Συγγραφέας ενέχεται έναντι και των δύο για τις με το παρόν συμφωνούμενες παροχές και υποχρεώσεις.

**Περιουσιακό Δικαίωμα**: Ο/Η Συγγραφέας παραχωρεί κατ’ **αποκλειστικότητα** στον **ΣΕΑΒ** και τον **ΕΛΚΕ ΕΜΠ** την άδεια έντυπης και ηλεκτρονικής έκδοσης του Συγγραφικού Έργου. Συγκεκριμένα και ειδικότερα, παραχωρεί στον **ΣΕΑΒ** και στον **ΕΛΚΕ ΕΜΠ** την αποκλειστική άδεια:

**α)**εγγραφής και άμεσης ή έμμεσης αναπαραγωγής του Συγγραφικού Έργου, προσωρινής ή μόνιμης με οποιοδήποτε μέσο και μορφή, εν όλω ή εν μέρει,**β)** παρουσίασης του Συγγραφικού Έργου στο κοινό, μέσω ενσύρματου ή ασύρματου τηλεπικοινωνιακού δικτύου ή με οποιονδήποτε άλλον τρόπο, περιλαμβανομένης και της διάθεσης στο κοινό κατά τρόπο ώστε να έχει πρόσβαση το κοινό στο Συγγραφικό Έργο, όπου και όταν επιλέγει, **γ)** μετάδοσης/παρουσίασης στο κοινό του Συγγραφικού Έργου επιγραμμικά (online), **δ)** διανομής/διάθεσης των ψηφιακών αντιγράφων του Συγγραφικού Έργου μέσω του ψηφιακού Αποθετηρίου ΚΑΛΛΙΠΟΣ, με Ανοικτή και δωρεάν Πρόσβαση για το κοινό και ιδίως με χρήση αδειών Creative Commons, όπως περιγράφεται κατωτέρω, για τη χρήση και παραχώρηση των οποίων ο/η Συγγραφέας συναινεί ρητώς και ανεπιφύλακτα, **ε)** διανομής των αντιτύπων (έντυπων ή ηλεκτρονικών) του Συγγραφικού Έργου με πώληση ή άλλο τρόπο στο κοινό, **στ)** προσθήκης μεταδεδομένων (meta-data) σε ψηφιακό αντίγραφο του Συγγραφικού Έργου και καταχώρισής τους σε καταλόγους ή βάσεις δεδομένων για την αναζήτηση του Συγγραφικού Έργου, **ζ)** μετατροπής και προσαρμογής του Συγγραφικού Έργου σε αποδεκτή ηλεκτρονική μορφή που ορίζει ο **ΣΕΑΒ**, **η)** μετατροπής και προσαρμογής του Συγγραφικού Έργου σε μορφή που να ανταποκρίνεται στις ειδικές ανάγκες των ατόμων με ειδικές ανάγκες στο πλαίσιο της Δράσης AMELib ή άλλων συναφών Δράσεων, **θ)** δημόσιας εκτέλεσης του Συγγραφικού Έργου και **ι)** επεξεργασίας και δημιουργίας παραγώγων έργων (όπως ενδεικτικά, διασκευής, προσαρμογής, εμπλουτισμού ή αναθεώρησης του περιεχομένου, ένταξης σε συλλογή, μετάφρασης του Συγγραφικού Έργου) και αναπαραγωγής/διάθεσης και θέσεως σε κυκλοφορία των παράγωγων εκ του Συγγραφικού Έργου έργων,

κατ’ αποκλεισμό οιουδήποτε τρίτου, συμπεριλαμβανομένου του/της Συγγραφέα, με σκοπό την έντυπη ή/και ηλεκτρονική (ψηφιακή) έκδοση και κυκλοφορία, συμπεριλαμβανομένης ιδίως της ανάρτησης στο Αποθετήριο ΚΑΛΛΙΠΟΣ, του Συγγραφικού Έργου και παράγωγων έργων αυτού, χωρίς περιορισμό στον αριθμό εκδόσεων και εκδιδόμενων αντιγράφων/αντιτύπων και ο/η Συγγραφέας συναινεί ανεκκλήτως στην περαιτέρω παραχώρηση υποαδειών με αντικείμενο τα ανωτέρω δικαιώματα από τον **ΣΕΑΒ** και τον **ΕΛΚΕ ΕΜΠ** σε τρίτους, συμπεριλαμβανομένης ειδικώς και ρητώς της υποαδειοδότησης της χρήσης του Συγγραφικού Έργου και των παράγωγων έργων αυτού, μέσω χορήγησης αδειών Creative Commons, όπως περιγράφεται παρακάτω.

Ακολούθως, ο **ΣΕΑΒ** και ο **ΕΛΚΕ ΕΜΠ** καθίστανται από κοινού αποκλειστικοί αδειούχοι των παραχωρούμενων εξουσιών επί του Συγγραφικού Έργου με εξουσία υποαδειοδότησης κατ’ αποκλεισμό οποιουδήποτε τρίτου, συμπεριλαμβανομένου και του/της Συγγραφέα, χωρίς να θίγονται οι όροι της άδειας Creative Commons Αναφορά Δημιουργού - Μη Εμπορική Χρήση - Παρόμοια Διανομή» (CC-BY-NC-SA), η οποία διέπει το προϋφιστάμενο (αρχικό) έργο εκ του οποίου απορρέει το Συγγραφικό Έργο. Ο/Η Συγγραφέας διατηρεί τις λοιπές εξουσίες του περιουσιακού δικαιώματος επί του Συγγραφικού Έργου.

**Ηθικό Δικαίωμα**:Ο/Η Συγγραφέας διατηρεί το ηθικό δικαίωμα επί του Συγγραφικού Έργου. Ο/Η Συγγραφέας συναινεί να ασκεί ο **ΣΕΑΒ**και ο**ΕΛΚΕ ΕΜΠ** τις εξουσίες που απορρέουν από το ηθικό δικαίωμα επί του Συγγραφικού Έργου, ιδίως: **1)** την απόφαση για τον χρόνο, τον τόπο, τον τρόπο κατά τους οποίους θα γίνει το Συγγραφικό Έργο προσιτό στο κοινό είτε εντύπως, είτε μέσω διαδικτύου, **2)** την απαγόρευση κάθε παραμόρφωσης, αλλοίωσης, προσβολής ή άλλης επέμβασης στο Συγγραφικό Έργο από τρίτους. Επιπλέον, ο/η  Συγγραφέας συναινεί ανεκκλήτως με την παρούσα όπως ο **ΣΕΑΒ** καιο**ΕΛΚΕ ΕΜΠ** προβαίνουν σε ορισμένες  παρεμβάσεις επί του Συγγραφικού Έργου και σε σχέση μ’ αυτό, χωρίς αυτές να νοούνται ότι προσβάλλουν το δικαίωμα διατήρησης της ακεραιότητας του/της Συγγραφέως επί του Συγγραφικού Έργου του/της, και  ιδίως  όπως: **α)** προσθέτουν τα λογότυπα του Έργου**ΚΑΛΛΙΠΟΣ+** επί έντυπων ή/και ψηφιακών υλικών φορέων του Συγγραφικού Έργου του/της, **β)** προσθέτουν στο Συγγραφικό Έργο του/της μεταδεδομένα (meta-data) με αναφορά του ονόματός του/της και**γ)** κατατάσσουν το Συγγραφικό Έργο σε μία ή περισσότερες θεματικές/επιστημονικές κατηγορίες, εφόσον κρίνεται ακατάλληλη η προτεινόμενη από τον/τη Συγγραφέα θεματική/επιστημονική κατηγορία. Τέλος, ο/η Συγγραφέας συναινεί ανεκκλήτως σε κάθε πιθανή τροποποίηση, μετατροπή, προσαρμογή ή άλλη επέμβαση (editing) επί του Συγγραφικού Έργου, εφόσον αυτή γίνεται στο πλαίσιο των σκοπών του Έργου **ΚΑΛΛΙΠΟΣ+,**ιδίως επιμέλειας για την ηλεκτρονική έκδοση και διάθεση του Συγγραφικού Έργου ή/και δημιουργίας και διάθεσης παράγωγων αυτού έργων μέσω του ψηφιακού Αποθετηρίου ΚΑΛΛΙΠΟΣ ή/και στο πλαίσιο υποαδειοδοτήσεων με άδειες CreativeCommons, υπό τον όρο μη αλλοίωσης της ουσίας του περιεχομένου του.

**Μεταδεδομένα (meta-data)**: Ο/Η Συγγραφέας επιτρέπει στον **ΣΕΑΒ**και τον **ΕΛΚΕ ΕΜΠ** να ασκούν τις εξουσίες που απορρέουν από το περιουσιακό δικαίωμα επί των μεταδεδομένων του, όπως αυτές έχουν περιγραφεί ανωτέρω (βλ. **Περιουσιακό Δικαίωμα**).

**Τοπική και Χρονική Ισχύς της Άδειας**: **1)** Η ως άνω παραχώρηση αποκλειστικής άδειας εκμετάλλευσης του Συγγραφικού Έργου, με δικαίωμα περαιτέρω υποαδειοδότησης, για αναπαραγωγή, παρουσίαση στο κοινό, διάθεση κατ’ αίτησιν, μετάδοση, ψηφιακή διανομή, διανομή αντιτύπων, μετατροπή, προσθήκη μεταδεδομένων και δημόσια εκτέλεσή του, σε έντυπη ή ψηφιακή μορφή καθώς και η άδεια δημιουργίας και εκμετάλλευσης παράγωγων έργων του Συγγραφικού Έργου, **για μη εμπορικό σκοπό**, σύμφωνα με τα ανωτέρω οριζόμενα, διαρκεί **για όσο χρονικό διάστημα προστατεύεται** το Συγγραφικό Έργο ή/και τα παράγωγα έργα αυτού από την πνευματική ιδιοκτησία και ισχύει σε παγκόσμιο επίπεδο. **2)** Η ως άνω παραχώρηση άδειας αποκλειστικής εκμετάλλευσης του Συγγραφικού Έργου και δημιουργίας και εκμετάλλευσης των παραγώγων αυτού έργων, με δικαίωμα περαιτέρω υποαδειοδότησης, σε έντυπη ή ψηφιακή μορφή, σύμφωνα με τα ανωτέρω οριζόμενα αλλά **για εμπορικό σκοπό** διαρκεί για **χρονικό διάστημα πέντε (5) ετών** από την υπογραφή της παρούσας και ισχύει σε παγκόσμιο επίπεδο, μετά δε το πέρας της πενταετίας διατηρείται σε ισχύ με τους ίδιους όρους ως μη αποκλειστική για όσο χρονικό διάστημα προστατεύεται το Συγγραφικό Έργο ή/και τα παράγωγά του από την πνευματική ιδιοκτησία.

**Εγγυήσεις**: Ο/Η Συγγραφέας δηλώνει και εγγυάται πως η υπογραφή της παρούσας σύμβασης δεν αντίκειται σε έννομη ή ανειλημμένη υποχρέωσή του/της, πως δεν συντρέχει οποιοδήποτε άλλο νομικό κώλυμα σε σχέση με την υπογραφή της και πως, ο ίδιος ή, κατά περίπτωση, από κοινού με τους συνεργάτες/συν-συγγραφείς του Συγγραφικού Έργου, είναι οι μόνοι δημιουργοί ή οι δικαιούχοι πνευματικών δικαιωμάτων επί του Συγγραφικού Έργου. Στην περίπτωση που τρίτος συμμετείχε στην παραγωγή του Συγγραφικού Έργου, με συνέπεια να έχει πνευματικά ή συγγενικά δικαιώματα επ’ αυτού, ο/η Συγγραφέας εγγυάται ότι έχει εξοφλήσει ή θα εξοφλήσει κάθε ποσό οφειλόμενο σ’ αυτόν και ότι έχει λάβει σχετική και κατάλληλη έγγραφη άδεια για την με το παρόν συμφωνούμενη παραχώρηση αποκλειστικής άδειας εκμετάλλευσης υπέρ του ΣΕΑΒ και του ΕΛΚΕ ή ότι έχει υπογράψει σχετική σύμβαση, την οποία οφείλει να προσκομίσει αμελλητί στον **ΣΕΑΒ και**τον**ΕΛΚΕ ΕΜΠ**. Περαιτέρω, ο/η Συγγραφέας εγγυάται ότι το Συγγραφικό Έργο του/της είναι πρωτότυπο, δεν αντιτίθεται στην κείμενη νομοθεσία περί πνευματικής ιδιοκτησίας, δεν προσβάλλει πνευματικά δικαιώματα τρίτων και δεν έχει δυσφημιστικό ή αντίθετο προς τα χρηστά ήθη περιεχόμενο και δεν έχει τύχει προηγούμενης έκδοσης, έντυπης ή ηλεκτρονικής. Σε περίπτωση κατά την οποία ο/η Συγγραφέας αναπαράγει ή καθ’ οιονδήποτε τρόπο εκμεταλλεύεται υλικό τρίτων, θα πρέπει να έχει λάβει κατάλληλη άδεια ολικής ή μερικής εκμετάλλευσης του Συγγραφικού υλικού ή να έχει υπογράψει σχετική σύμβαση με τον δημιουργό ή δικαιούχο των πνευματικών δικαιωμάτων του υλικού, δηλώνοντας τούτο στον **ΣΕΑΒ** και τον **ΕΛΚΕ ΕΜΠ**και προσκομίζοντας αμελλητί τις σχετικές συμβάσεις / άδειες χρήσης. Σε περίπτωση μη συμμόρφωσης προς τις ως άνω ρήτρες, ο/η Συγγραφέας αναλαμβάνει την υποχρέωση αφενός να παρέμβει σε ενδεχόμενη σχετική δικαστική διαδικασία υπέρ του **ΣΕΑΒ και**του**ΕΛΚΕ ΕΜΠ** και αφετέρου να καταβάλει στον **ΣΕΑΒ και**τον**ΕΛΚΕ ΕΜΠ** οποιαδήποτε αποζημίωση, χρηματική ικανοποίηση ή όποιο άλλο ποσό υποχρεωθεί να καταβάλει σε τρίτο, του οποίου προσεβλήθη η πνευματική ιδιοκτησία ή η προσωπικότητα με το Συγγραφικό Έργο του/της, νομιμοτόκως από την ημερομηνία καταβολής αυτής/-ού στον δικαιούχο έως την εξόφληση. Σε κάθε περίπτωση, ο/η Συγγραφέας εγγυάται ότι θα συμπράξει με τον **ΣΕΑΒ και**τον**ΕΛΚΕ ΕΜΠ**, προκειμένου να αποτραπεί οποιοδήποτε εμπόδιο ανακύψει κατά την εκμετάλλευση και χρήση του Συγγραφικού Έργου.

Ο/η Συγγραφέας αναγνωρίζει ότι **δεν θα λάβει χρηματοδότηση ή οιοδήποτε αντάλλαγμα**, οικονομικής ή άλλης φύσεως, για τη δημιουργία ή/και την έκδοση του Συγγραφικού Έργου **από τον ΣΕΑΒ ή τον ΕΛΚΕ ΕΜΠ και τη Δράση ΚΑΛΛΙΠΟΣ**και δηλώνει και εγγυάται ότι δεν έχει λάβει μέχρι σήμερα και **δεν θα λάβει χρηματοδότηση από δημόσιο φορέα,** και μετά το πέρας της πενταετούς αποκλειστικής άδειας κατά τα ανωτέρω και χωρίς χρονικό περιορισμό, για τη δημιουργία ή/και την έκδοση του Συγγραφικού Έργου εν όλω ή εν τμήματι οιουδήποτε μεγέθους, στη μορφή που αυτό παραδίδεται στο πλαίσιο της παρούσας σύμβασης, ή για δημιουργία και έκδοση του Συγγραφικού Έργου σε μορφή παραγώγου (όπως μετάφραση, επιτομή, συμπίλημα ή σύνθετο έργο, εντός του οποίου περιλαμβάνεται το Συγγραφικό Έργο εν όλω ή εν μέρει), πλην της χρηματοδότησης που έλαβε από τον ΚΑΛΛΙΠΟ κατά την πρώτη φάση της Δράσης για την παλαιότερη/προγενέστερη/αρχική εκδοχή του Συγγραφικού Έργου.

**Υποχρεώσεις Συγγραφέα**: Ο/Η Συγγραφέας παραδίδει με την υπογραφή του παρόντος στον **ΣΕΑΒ** και τον **ΕΛΚΕ ΕΜΠ** το Συγγραφικό Έργοολοκληρωμένο, σε τελική μορφή και σε κατάλληλο μορφότυπο. Ο/Η Συγγραφέας αποδέχεται και αναγνωρίζει ότι η παρουσίαση στο κοινό του Συγγράμματος μέσω της ανάρτησης στο ψηφιακό Αποθετήριο ΚΑΛΛΙΠΟΣ συνιστά κατάλληλη και προσήκουσα εκμετάλλευση του Συγγραφικού Έργου από τους αποκλειστικούς αδειούχους και ότι ο **ΣΕΑΒ** και ο**ΕΛΚΕ ΕΜΠ** καταβάλλουν από κοινού κάθε δυνατή προσπάθεια για τη συντήρηση των ψηφιακών αντιγράφων Συγγραφικού Έργου, χωρίς ωστόσο να φέρει καμία ευθύνη για φθορές ή για την ολική καταστροφή της ψηφιακής μορφής του Συγγραφικού Έργου.

Σε κάθε περίπτωση έντυπης ή ψηφιακής έκδοσης ή επανέκδοσης, πλήρους ή μερικής (π.χ. τμήμα ή κεφάλαιο του Συγγραφικού Έργου),του Συγγραφικού Έργου ή έκδοσης επεξεργασμένης/αναθεωρημένης/προσαρμοσμένης εκδοχής αυτούή έκδοσης παραγώγου έργου οιουδήποτε είδους (όπως π.χ. μετάφραση, επικαιροποιημένη, αναθεωρημένη ή κατ’ άλλο τρόπο επεξεργασμένη εκδοχή του Συγγραφικού Έργου, επιτομή, συμπίλημα ή σύνθετο έργο, εντός του οποίου περιλαμβάνεται το Συγγραφικό Έργο εν όλω ή εν μέρει), για εμπορικό ή μη σκοπό, τόσο πριν όσο και μετά το πέρας της πενταετούς αποκλειστικής άδειας κατά τα ανωτέρω, ο/η Συγγραφέας δεσμεύεται ήδη με το παρόν και υποχρεούται χωρίς χρονικό περιορισμό να αναφέρει ρητά ή/και να επιβάλλει υποχρέωση στον τυχόν αντισυμβαλλόμενό του εκδότη ή άλλον να **αποθέτει το λογότυπο του Έργου ΚΑΛΛΙΠΟΣ+** και να αναφέρει ρητά, επί του εκδιδόμενου ή επανεκδιδόμενου Συγγραφικού Έργου του/της ή παραγώγου αυτού, ότι αυτό συνιστά κατά περίπτωση επανέκδοση ή επεξεργασμένη/αναθεωρημένη/προσαρμοσμένη εκδοχή του Συγγραφικού Έργου το οποίο **εκδόθηκε αρχικά δια αναρτήσεως στο ψηφιακό Αποθετήριο ΚΑΛΛΙΠΟΣ** και το οποίο (Συγγραφικό Έργο) συνιστά επανέκδοση ή νεότερη εκδοχή συγγράμματος που αρχικώς δημιουργήθηκε και χρηματοδοτήθηκε στο πλαίσιο της πρώτης φάσης της Δράσης ΚΑΛΛΙΠΟΣ και εκδόθηκε το πρώτον στο ψηφιακό Αποθετήριο ΚΑΛΛΙΠΟΣ, μαζί με μνεία του έτους έκδοσης για άπασες τις ανωτέρω προϋφιστάμενες εκδόσεις.

Επίσης, οι ανωτέρω εκδόσεις ή επανεκδόσεις τίθενται πάντοτε υπό την επιφύλαξη της **απαγόρευσης λήψης χρηματοδότησης από δημόσιο φορέα** για τη δημιουργία, έκδοση, επανέκδοση και διανομή/διάθεση του Συγγραφικού Έργου, εν όλω ή εν μέρει ή καθ’ οιονδήποτε τρόπο επεξεργασμένης εκδοχής αυτού, συμπεριλαμβανομένης της δημιουργίας, έκδοσης και διανομής παράγωγου έργου του Συγγραφικού Έργου (όπως π.χ. μετάφραση, επικαιροποιημένη, αναθεωρημένη ή κατ’ άλλο τρόπο επεξεργασμένη εκδοχή του Συγγραφικού Έργου, επιτομή, συμπίλημα ή σύνθετο έργο, εντός του οποίου περιλαμβάνεται το Συγγραφικό Έργο εν όλω ή εν μέρει). Στο πλαίσιο αυτό, **ο Συγγραφέας** δηλώνει δεσμευτικώς ότι **δεν θα επιδιώξει και αναγνωρίζει ότι του απαγορεύεται εις το διηνεκές να προβεί στην ένταξη και διάθεση του Συγγραφικού Έργου**, εν όλω ή εν τμήματι οιουδήποτε μεγέθους ή σε μορφή παράγωγου έργου (όπως π.χ. μετάφραση, επικαιροποιημένη, αναθεωρημένη ή κατ’ άλλο τρόπο επεξεργασμένη εκδοχή του Συγγραφικού Έργου, επιτομή, συμπίλημα ή σύνθετο έργο, εντός του οποίο περιλαμβάνεται το Συγγραφικό Έργο εν όλω ή εν μέρει) **ως προτεινόμενο σύγγραμμα στην ηλεκτρονική υπηρεσία** ολοκληρωμένης διαχείρισης συγγραμμάτων και λοιπών βοηθημάτων **«Εύδοξος», μέσω εκδότη ή αυτοέκδοσης ή σε οποιοδήποτε άλλο αντίστοιχο πρόγραμμα χρηματοδοτούμενο από δημόσιους πόρους**.

Τέλος, ο/η Συγγραφέας βεβαιώνει ότι θα απέχει από κάθε άλλον τρόπο αναπαραγωγής και εκμετάλλευσης του Συγγραφικού Έργου που θα παρεμπόδιζε ή θα αντίκειτο με οποιονδήποτε τρόπο στην παρούσα συμφωνία και στην με τη με το παρόν συμφωνηθείσα με τον **ΣΕΑΒ** και τον**ΕΛΚΕ ΕΜΠ** εκμετάλλευση του Συγγραφικού Έργου, σύμφωνα με τα οριζόμενα ανωτέρω.

**Παραχώρηση εξουσιών στα Ανώτατα Εκπαιδευτικά Ιδρύματα και στα Ανώτατα Στρατιωτικά Εκπαιδευτικά Ιδρύματα (ΑΕΙ/ΑΣΕΙ)**: Ο **ΣΕΑΒ** και ο**ΕΛΚΕ ΕΜΠ** δύνανται να παραχωρούν από κοινού υποάδειες σχετικές με τις παραχωρηθείσες εξουσίες σε τρίτους, συμπεριλαμβανομένης της παραχώρησης δικαιωμάτων έντυπης έκδοσης που αποκτούν κατ’ αποκλειστικότητα σύμφωνα με την παρούσα άδεια στα ΑΕΙ/ΑΣΕΙ της ημεδαπής. Ο/Η Συγγραφέας συναινεί σ’ αυτήν τη δυνατότητα μεταβίβασης ή περαιτέρω υποαδειοδότησης ήδη ανεκκλήτως με την υπογραφή της παρούσας (αρ. 13 παρ. 6 Ν. 2121/1993).

**Ποσοστιαία αμοιβή**: Ο **ΣΕΑΒ** καιο**ΕΛΚΕ ΕΜΠ** αναλαμβάνουν την εις ολόκληρον υποχρέωση να καταβάλουν στον/στη Συγγραφέα ποσοστιαία αμοιβή ύψους 10% επί της λιανικής τιμής πώλησης όλων των πωλούμενων αντιτύπων του Συγγραφικού Έργου, μη συμπεριλαμβανομένου ΦΠΑ, στην έντυπη μορφή, και  9% επί των ακαθάριστων εσόδων που προέρχονται από την εκμετάλλευση του Συγγραφικού Έργου, μη συμπεριλαμβανομένου ΦΠΑ, στην ηλεκτρονική μορφή, μόνον όμως στην περίπτωση που πραγματοποιηθεί εμπορική εκμετάλλευση του Συγγραφικού Έργου από **τον ΣΕΑΒ και**τον**ΕΛΚΕ ΕΜΠ** ή τους υποαδειούχους τους.

**Δικαιώματα ΣΕΑΒ**: Ο **ΣΕΑΒ** και ο **ΕΛΚΕ ΕΜΠ** έχουν το δικαίωμα να μην δημοσιεύσουν το Συγγραφικό Έργο του/της Συγγραφέα/-ως στο Αποθετήριο ΚΑΛΛΙΠΟΣ, ο οποίος δεν τηρεί τις ανωτέρω περιγραφείσες εγγυήσεις, ή, εφόσον το έχει ήδη δημοσιεύσει, να άρουν τη σχετική δημοσίευση στο σύνολο ή στο μέρος που προσβάλλει πνευματικά δικαιώματα ή την προσωπικότητα τρίτων ή αντίκειται στην ελληνική νομοθεσία. Επιπλέον, ο **ΣΕΑΒ** καιο**ΕΛΚΕ ΕΜΠ** έχουν το δικαίωμα να αποσύρουν το Συγγραφικό Έργο από το ψηφιακό Αποθετήριο ΚΑΛΛΙΠΟΣ για άλλους νομικούς ή διαχειριστικούς λόγους.

**Υποάδειες εκμετάλλευσης Ανοικτής Πρόσβασης**: Ο/Η Συγγραφέας αποδέχεται ότι ο **ΣΕΑΒ και**ο**ΕΛΚΕ ΕΜΠ**, ως αποκλειστικοί δικαιούχοι ορισμένων δικαιωμάτων επί του Συγγραφικού Έργου και  δυνάμει της παρούσας, μπορούν να διανέμουν και να διαθέτουν το Συγγραφικό Έργο στο κοινό και ιδίως μέσω του ψηφιακού Αποθετηρίου ΚΑΛΛΙΠΟΣ, με χρήση της ανοικτής Άδειας «[**Αναφορά Δημιουργού - Μη Εμπορική Χρήση - Παρόμοια Διανομή**](https://creativecommons.org/licenses/by-nc-sa/4.0/deed.el)» (**CC-BY-NC-SA**). Ο/Η Συγγραφέας για εξαιρετικές περιπτώσεις διατηρεί το δικαίωμα να προτείνει στον ΣΕΑΒ να διανέμει και να διαθέτει το Συγγραφικό Έργο στο κοινό με χρήση της Άδειας «[**Αναφορά Δημιουργού - Μη Εμπορική Χρήση - Όχι Παράγωγα**](https://creativecommons.org/licenses/by-nc-nd/4.0/deed.el)» (**CC-BY-NC-ND**) μόνο μετά από υποβολή σχετικού αιτήματος και έγκρισής του από τον αρμόδιο φορέα του Έργου**ΚΑΛΛΙΠΟΣ+**. Ο Συγγραφέας δηλώνει ρητώς ότι γνωρίζει και κατανοεί πλήρως το περιεχόμενο και τις έννομες συνέπειες των ανωτέρω αδειών και αποδέχεται ανεκκλήτως το περιεχόμενο και τη χρήση τους από **τον ΣΕΑΒ και**τον **ΕΛΚΕ ΕΜΠ**.

**Διέπουσα νομοθεσία / Δικαιοδοσία / Έτερη σύμβαση**: Η παρούσα άδεια διέπεται από την ελληνική νομοθεσία και ερμηνεύεται σύμφωνα μ’ αυτήν. Τα Δικαστήρια των Αθηνών έχουν την αποκλειστική αρμοδιότητα για οποιαδήποτε διαφορά ανακύψει λόγω παράβασης των όρων της παρούσης, περιλαμβανομένης και οποιασδήποτε δίκης στο πλαίσιο της αναγκαστικής εκτέλεσης ή της λήψης ασφαλιστικού μέτρου.

Η παρούσα σύμβαση ρυθμίζειζητήματα έκδοσηςκαι εκμετάλλευσης αποκλειστικά του Συγγραφικού Έργου. Η δημιουργίακαι χρηματοδότηση στο πλαίσιο της 1ης φάσης της Δράσης ΚΑΛΛΙΠΟΣ και η εν συνεχεία έκδοση και εκμετάλλευση του αρχικού έργου (ακαδημαϊκού συγγράμματος) με τίτλο «xxxxxx», εξακολουθεί να διέπεται από τη συμφωνία αποκλειστικής άδειας εκμετάλλευσης που υπέγραψε ο Συγγραφέας με τον Σύνδεσμο Ελληνικών Ακαδημαϊκών Βιβλιοθηκών και τον Ειδικό Λογαριασμό Κονδυλίων Έρευνας του Εθνικού Μετσόβιου Πολυτεχνείου η οποία παραμένει σε ισχύ. Το προοίμιο αποτελεί δεσμευτικό και αναπόσπαστο τμήμα της παρούσας σύμβασης.